text: РЕШЕНИЕ НА СЪВЕТА
  от 28 януари 2014 година
  за упълномощаване на държавите-членки да ратифицират, в интерес на Европейския съюз, Конвенцията относно достойния труд на домашните работници от 2011 г. на Международната организация на труда (Конвенция № 189)
  (2014/51/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 153 във връзка с член 218, параграф 6, буква а), подточка v) и член 218, параграф 8, първа алинея от него,
  като взе предвид предложението на Европейската комисия,
  като взе предвид одобрението на Европейския парламент,
  като има предвид, че:
  (1)
  Европейският парламент, Съветът и Комисията насърчават ратифицирането на международните конвенции в областта на труда, определени от Международната организация на труда като актуални, в рамките на усилията, полагани от Европейския съюз за създаване на достойни условия на труд за всички както в Съюза, така и извън него; закрилата и подобряването на условията на труд за работниците са важна част от тези условия.
  (2)
  Повечето разпоредби в Конвенция № 189 относно достойния труд на домашните работници от 2011 г. на Международната организация на труда (МОТ), наричана по-нататък „конвенцията“, до голяма степен са обхванати от достиженията на правото на Съюза в областта на социалната политика, борбата срещу дискриминацията, съдебното сътрудничество по наказателноправни въпроси, както и убежището и имиграцията.
  (3)
  Разпоредбите на конвенцията по отношение на закрилата на домашните работници мигранти могат евентуално да засегнат действието на разпоредбите за свободно движение на работници - област, която попада в обхвата на изключителната компетентност на Съюза.
  (4)
  Поради това определени части от конвенцията са в обхвата на компетентността на Съюза и по отношение на тях държавите-членки не могат да поемат задължения извън рамките на институциите на Съюза.
  (5)
  Европейският съюз не може да ратифицира конвенцията, тъй като страни по нея могат да бъдат само държави.
  (6)
  Затова е необходимо държавите-членки и институциите на Съюза да си сътрудничат по отношение на ратифицирането на конвенцията.
  (7)
  Следователно Съветът следва да упълномощи държавите-членки, които са обвързани от законодателството на Съюза по отношение на минималните изисквания в областта на условията на труд, да ратифицират конвенцията в интерес на Съюза,
  ПРИЕ НАСТОЯЩОТО РЕШЕНИЕ:
  Член 1
  Държавите-членки се упълномощават да ратифицират частите, попадащи в областите на компетентност на Съюза, предоставени с Договорите, от Конвенцията относно достойния труд на домашните работници от 2011 г. на Международната организация на труда (Конвенция № 189).
  Член 2
  Адресати на настоящото решение са държавите-членки.
  Съставено в Брюксел на 28 януари 2014 година.